Mohammad Natsir
Mohammad Natsir (lahia di Alahan Panjang, Solok, Sumatera Barat, 17 Juli 1908 – maningga di Jakarta, 6 Februari 1993 pado umua 84 taun) adolah surang pajuang kamardekaan Indonesia, tokoh Islam, sarato politisi tanamo Indonesia. Natsir marupoan pardana mantari Indonesia nan kalimo. Inyo pernah pulo dipacayo manjadi Presiden Liga Muslim sa-Dunia.
Natsir mulai mampalajari ajaran Islam nan mandalam sasudah pindah dari tampaik kalahiarannyo di Solok, Sumatera Barat ka Banduang untuak basikola di sinan. Tulisan-tulisannyo mulai ditabik-an sajak 1929, dan pado maso 1930-an, inyo manulih babarapo makalah nan batema Islami. Inyo masuak dunia politik pado patangahan 1930-an, paranannyo taruih batambah maningkek diantaro partai-partai Islam. Pado 5 September 1950, inyo tapiliah manjadi pardana mantari, jabatan tu dipaciknyo sampai 26 April 1951. Salapeh indak manjabaik lai, inyo acok bana mausaoan paningkatan paran Islam jo otonomi daerah di Indonesia.
Natsir adolah pamimpin partai Masyumi nan tanamo. Di bawah kapamimpinannyo, Masyumi dapek mahimpun sabagian gadang partai-partai nan baideologi Islam di bawah ciek payuang, sahinggo dapek mandapek-an suaro nan banyak dalam pemilu 1955.
Natsir banyak manulih tantang Islam, mancapai total 45 buku jo baratuih-ratuih artikel. baliau mamandang Islam adolah bagian hakiki dari budayo Indonesia dan maraso kacewa taadok caro pamarentahan Soekarno jo Soeharto manangani agamo. Inyo mandapek tigo gala doktorat samaso iduiknyo, ciek dari Lebanon dan duo lai dari Malaysia.
Natsir nan mandukuang garakan PRRI lalu dipanjaro sajak taun 1962 dek pamarentahan Soekarno karano dituduah nak mambarontak. Inyo dilapehan taun 1966 sasudah Orde Baru bakuaso, tapi inyo taruih sajo basikap kritis taadok pamarentah, nan akianyo mambuek baliau dilarang pai ka lua nagari.
Pado 10 November 2008, di bawah pamarentahan Soesilo Bambang Yudhoyono, Natsir diangkek manjadi salah surang Pahlawan Nasional Indonesia, sasudah bapuluah-puluah taun salamo Orde Lamo jo Orde Baru inyo dicap sabagai pambarontak.
Kehidupan[suntiang | suntiang sumber]
Mohammad Natsir dilahiaan di Alahan Panjang, Lembah Gumanti, Kabupaten Solok, Sumatra Barat pado 17 Juli 1908 dari pasangan Mohammad Idris Sutan Saripado jo Khadijah.[1][2][3] Pado maso keteknyo, Natsir sakaluarga hiduik di rumah Sutan Rajo Ameh, saurang saudagar kopi nan tanamo di sinan. Dek pamiliaknyo, rumah itu dibalah manjadi kaduo bagian: pamilik rumah basarato kaluarga tingga di bagian kida samantaro Mohammad Idris Sutan Saripado tingga di sabalah suoknyo.[4] Inyo punyo tigo urang saudaro kanduang, masiang-masiang banamo Yukinan, Rubiah, jo Yohanusun. Jabatan tarakhia ayahnyo adolah sabagai pagawai pamarentahan di Alahan Panjang, samantaro kakeknyo marupoan saurang ulama. Inyo isuak manjadi pamangku adaik untuak kaumnyo nan barasa dari Maninjau, Tanjung Raya, Agam jo gala Datuk Sinaro Nan Panjang.[5]
Natsir mulai manampuah pandidiakan di Sikolah Rakyat Maninjau salamo duo tahun hinggo kalas duo, kudian pindah ka Hollandsch-Inlandsche School (HIS) Adabiyah di Padang.[6][4] Sasudah babarapo bulan, inyo pindah baliak ka Solok dan dititipan di rumah panggaleh nan banamo Haji Musa.[7] Salain baraja di HIS di Solok pado siang hari, inyo juo baraja ilimu agamo Islam di Madrasah Diniyah pado malam hari.[8][2][3] Tigo tahun kudian, inyo baliak pindah ka HIS di Padang basamo kakaknyo. Pado tahun 1923, inyo malanjuikan pandidikannyo di Meer Uitgebreid Lager Onderwijs (MULO) lalu ikuik bagabuang jo parhimpunan-parhimpunan urang mudo takah Pandu Nationale Islamietische Pavinderij jo Jong Islamieten Bond.[9][3][10] Sasudah lulus dari MULO, inyo pindah ka Bandung untuak baraja di Algemeene Middelbare School (AMS) inggo tamaik pado tahun 1930.[3][10] Dari tahun 1928 sampai 1932, inyo manjadi Katua Jong Islamieten Bond (JIB) Bandung.[11] Inyo juo manjadi pangajar sasudah mandapek palatihan guru salamo duo tahun di parguruan tinggi. Inyo nan alah mandapekan pandidikan Islam di Sumatra Barat sabalunnyo juo mampadalam ilimu agamonyo di Bandung, tamasuak dalam bidang tafsir Al-Quran, hukum Islam, jo dialektika.[12] Kudian pado tahun 1932, Natsir baguru pado Ahmad Hassan, nan kudian manjadi tokoh organisasi Islam Persatuan Islam.[13][14]
Pado 20 Oktober 1934, Natsir manikah jo Nurnahar di Bandung.[15] [16] Dari parnikahan itu, Natsir dikaruniai anam anak.[17][18] Natsir juo dikatahui manguasoi babagai bahaso, takah bahaso Inggirih, bahaso Balando, bahaso Prancis, bahaso Jerman, bahaso Arab, jo bahaso Esperanto.[18] Natsir juo punyo kasamoan hobi sarato punyo hubuangan dakek jo Douwes Dekker, yakni bamain musik. Natsir suko mamainan biola jo Dekker suko bamain gitar. Mohammad Natsir juo acok mangecek pakai Bahaso Balando jo Dekker dan acok mangecekan musik sakelas Ludwig van Beethoven jo novel sakelas Boris Leonidovich Pasternak, novelis kanamaan Rusia pado maso itu. Hubungan dakek jo Dekker, manyebaban Dekker mau masuak Masyumi. Ide-ide Natsir sarato Dekker tantang parjuangan, demokrasi, jo kaadilan mamang sajalan jo Natsir.[19]
Inyo maningga pado 6 Februari 1993 di Jakarta, dan dimakamkan sahari kudian.[16]
Karier[suntiang | suntiang sumber]
Natsir banyak bakawan jo pamikir-pamikir Islam, takah Agus Salim; salamo patangahan 1930-an, inyo jo Salim taruih batuka pikiran tantang hubungan Islam jo nagara demi maso ka muko pamarintehan Indonesia nan dipimpin Soekarno.[20][21][22] Pado tahun 1938, inyo bagabuang jo Partai Islam Indonesia, sarato diangkek sabagai pimpinan untuak cabang Bandung dari tahun 1940 sampai 1942.[22][11] Inyo juo bakarajo sabagai Kapalo Biro Pendidikan Bandung sampai tahun 1945. Salamo pandudukan Japang, inyo bagabuang jo Majelis Islam A'la Indonesia (lalu barubah manjadi Majelis Syuro Muslimin Indonesia atau Masyumi), jo diangkek sabagai salah satu katua dari tahun 1945 sampai katiko Masyumi jo Partai Sosialis Indonesia dibubarkan dek Presiden Soekarno pado tahun 1960.[11][22][23]
Sasudah Proklamasi Kemerdekaan Indonesia, inyo manjadi anggota Komite Nasional Indonesia Pusat. Sabalun manjadi Perdana Menteri, inyo manjabaik sabagai menteri panerangan.[24] Pado tangga 3 April 1950, inyo maajuan Mosi Integral Natsir dalam sidang pleno parlemen. [25] Mohammad Hatta sabagai Wakil Presiden Indonesia nan mandorong sado pihak untuak bajuang dengan tertib, maraso tabantu dengan adonyo mosi iko.[26] Mosi iko mampelokan baliak kautuhan bangso Indonesia dalam Negara Kesatuan Republik Indonesia naan sabalunnyo babantuak serikat, sahinggo inyo diangkek manjadi Perdana Menteri dek Presiden Soekarno pado 17 Agustus 1950.[27] Namun, inyo mangunduran diri dari jabatannyo pado tangga 26 April 1951 dek parsalisihan paham jo Soekarno, Soekarno nan manganuik paham nasionalisme mangkritik Islam sabagai ideologi tapi mamuji sekularisasi nan dilakuan dek Mustafa Kemal Ataturk di Kesultanan Utsmaniyah, sadangkan Natsir manyayangan hancuanyo Kasultanan Utsmaniyah jo manunjuakan akibaik-akibaik negatif sekularisasi.[28] Natsir juo mangkritik Soekarno bahasonyo inyo kurang mamparatian kasejahteraan di lua Pulau Jawa.[24] Manuruik Hatta, sabalun pangunduran diri Natsir, Soekarno salaku presiden sakaligus katua Partai Nasionalis Indonesia (PNI) taruih mandasak Manai Sophiaan sarato para menteri jo anggota parlemen dari PNI untuak manjatuahan Kabinet Natsir, dan indak mandukuang kabijakan-kabijakan nan diusulkan dek Natsir jo Hatta.
Salamo era demokrasi terpimpin di Indonesia, inyo talibaik dalam partantangan tarhadap pamarentah nan samakin otoriter jo bagabuang dengan Pemerintah Revolusioner Republik Indonesia sasudah maninggaan Pulau Jawa;[24] PRRI nan manuntuik adonya otonomi nan labiah lueh disalahtafsiran dek Soekarno sabagai pambarontakan. Akibaiknyo, inyo ditangkok jo dipanjaroan di Malang dari tahun 1962 sampai 1964, dan dibebasan pado maso Orde Baru pado tangga 26 Juli 1966. [29][24]
Sasudah dibebaskan dari panjaro, Natsir baliak talibaik dalam organisasi-organisasi Islam, takah Majelis Ta'sisi Rabitah Alam Islami jo Majelis Ala al-Alami lil Masjid nan bapusaik di Mekkah, Pusat Studi Islam Oxford (Oxford Centre for Islamic Studies) di Inggris, jo Liga Muslim se-Dunia (World Muslim Congress) di Karachi, Pakistan.[30]
Di era Orde Baru, inyo mambantuak Yayasan Dewan Dakwah Islamiyah Indonesia. Inyo juo mangkritisi kabijakan pamarentah, takah katiko inyo manandotangani Petisi 50 pado 5 Mei 1980, nan manyebaban inyo dilarang pai ka lua nagari. [29] Pado maso-maso bamulo Orde Baru iko, inyo bajaso mangirim nota ka Tunku Abdul Rahman dalam rangka mancaiaan hubungan jo Malaysia. Salain itu pulo, inyolah nan mangontak pamarentah Kuwait agar mananam modal ka Indonesia dan mayakinan pamarentah Japan tantang kasungguahan Orde Baru mambangun ekonomi.[5] Soeharto maanggap urang nan mangkritik dirinyo sabagai panentang Pancasila. Inyo ikuik manandotangani Petisi tersebut basamo jo Jenderal Hoegeng, Letjen Ali Sadikin, Sanusi Hardjadinata, SK Trimurti, jo nan lain-lain.[5] Akibaik dilarangnyo inyo pai ka lua nagari, banyak seminar nan indak bisa inyo ikuti.[24] Natsir manolak kacurigaan Soeharto tarhadap partai-partai, tarutamo partai Islam. Apolai Opsus (Operasi Khusus) nan barado di bawah pimpinan langsung Soeharto juo ikuik dikritisi.[31] Padahal, badan intel ikolah nan mamintak Natsir dalam mamulai hubungan jo Malaysia dan Timur Tengah sasudah naiknyo Soeharto.[32]
Panulih[suntiang | suntiang sumber]
Salamo manjalani pandidikannyo di AMS, Natsir alah tarlibat dalam dunia jurnalistik. Pado 1929, duo artikel nan ditulihnyo dimuek dalam majalah Algemeen Indische Dagblad, yaitu bajudul ''Qur'an en Evangelie'' (Al-Quran dan Injil)[33] dan ''Muhammad als Profeet'' (Muhammad sabagai Nabi). Kudian, inyo basamo tokoh Islam lainnyo managakan surek kaba ''Pembela Islam'' nan tabik dari tahun 1929 sampai 1935.[34] Inyo juo banyak manulih tantang pandangannyo tarhadap agamo di babagai majalah Islam takah Pandji Islam, Pedoman Masyarakat, jo Al-Manar. Manuruiknyo, Islam marupoan bagian nan indak tapisahan dari budaya Indonesia.
Natsir alah manulih sakitar 45 buku atau monograf jo ratusan artikel nan mamuek pandangannyo tantang Islam. Inyo aktif manulih di majalah-majalah Islam sajak karya tulih patamonyo ditabikan pado tahun 1929. Karya paling awalnyo umumnyo babaso Balando jo Indonesia, nan banyak mambahas tantang pamikiran Islam, budaya, hubungan antaro Islam jo politik, dan paran perempuan dalam Islam.[35][36] Karya-karya salanjuiknyo banyak nan ditulih dalam baso Inggirih, dan labiah tafokus pado politik, pambaritaan tantang Islam, jo hubungan antaro umaik Kristiani jo Muslim.[37][lower-alpha 1] Ajip Rosidi jo Haji Abdul Malik Karim Amrullah manyabuikan basonyo tulisan-tulisan Natsir alah manjadi catatan sijarah nan dapek manjadi panduan bagi umaik Islam.[35] Salain manulih, Natsir juo managakan sikolah Pendidikan Islam pado tahun 1930; sikolah tersebut ditutuik sasudah panduduakan Japang di Indonesia.[30][39]
Sakalipun Natsir mamiliki latar balakang pandidikan Balando, Natsir indak tergerak samo sakali untuak malakuan westernisasi atau sekularisasi dalam dunia pandidikan Islam. Inyo juo paduli akan pangaruah pandidikan Barat tarhadap generasi mudo.[38] Sabananyo, langkahnyo iko nan paduli tarhadap dunia pandidikan disababan sasudah inyo mambaco karangan Snouck Hurgronje nan malawan Islam, takah Netherland en de Islam nan mamaparan strategi Hurgronje dalam malawan Islam. Buku iko pado akhianyo kudian mambuuek Natsir bartekad malawan Balando liwaik jalur pandidikan.[40]
Panghormatan[suntiang | suntiang sumber]
Pamarentah Indonesia sangkek itu, baik nan dipimpin dek Soekarno maupun Soeharto, samo-samo manudiang Mohammad Natsir sabagai pambarontak jo pambangkang, bahkan tudingan tersebut mambueknyo dipanjaroan. Adapun dek nagara-nagara lain, Natsir sangaik dihormati jo diharagoi, hinggo banyak panghargaan nan dianugerahan kapadonyo.
Dunia Islam mangakui Mohammad Natsir sabagai pahlawan nan malintasi bateh bangso jo nagara. Bruce Lawrence manyabuikan bahasonyo Natsir marupoan politikus nan paliang manonjol mandukuang pambaruan Islam.[41] Pado tahun 1957, inyo manerima bintang Nichan Istikhar (Grand Gordon) dari Raja Tunisia, Lamine Bey atas jasonyo mambantu parjuangan kamardekaan rakyaik Afrika Utara. Panghargaan internasional lainnyo yaitu Jaa-izatul Malik Faisal al-Alamiyah pado tahun 1980, jo panghargaan dari babarapo ulama jo pamikir tarkenal takah Syekh Abul Hasan Ali an-Nadwi jo Abul A'la Maududi.
Pado tahun 1980, Natsir dianugerahi panghargaan Faisal Award dari Raja Fahd Arab Saudi malalui Yayasan Rajo Faisal di Riyadh, Arab Saudi. Inyo juo mamparoleh gala doktor kahormatan di bidang politik Islam dari Universitas Islam Libanon pado tahun 1967. Pado tahun 1991, inyo mamparoleh duo gala kahormatan, yaitu dalam bidang sastra dari Universitas Kabangsaan Malaysia jo dalam bidang pamikiran Islam dari Universitas Sains Malaysia. [16] Pamarentah Indonesia baru manghormatinyo sasudah 15 tahun kamatiannyo. Pado 10 November 2008, Natsir dinyatoan sabagai pahlawan nasional Indonesia.[42] Soeharto enggan maagih gala pahlawan kapado salah ciek "bapak bangso" iko.[24] Pado maso B.J. Habibie, inyo diagih panghargaan Bintang Republik Indonesia Adipradana.[5]
Reporter Ramadhian Fadillah malaporan bahasonyo Natsir adolah tokoh sadarhana sapanjang zaman. Inyo juo malaporkan bahasonyo Natsir "indak punyo baju rancak, jasnyo batamba. Inyo dikanang sabagai menteri nan indak punyo rumah jo manolak diagih hadiah mobil mewah."[24][lower-alpha 2] George McTurnan Kahin, pangaja di Universitas Cornell, mandapek info dari Agus Salim bahasonyo ado staf dari Kamenterian Panarangan nan handak mangumpuaan pitih untuak Natsir supayo bapakaian labiah rancak. Apolai, kemejanyo cumo duo setel dan alah lapuak pulo. Sangkek inyo mundua sabagai Perdana Menteri pado Maret 1951, sekretarisnya Maria Ulfa manyerahan padonyo siso dana taktis dengan banyak saldo nan sabananyo juo hak Perdana Menteri. Natsir manolak, dan dana itu dilimpahan ka koperasi karyawan tanpa sapeser pun inyo ambik.[43] Natsir dikatoan manolak mobil Chevrolet Impala. Padahal, di rumahnyo inyo hanyo punyo mobil lamo, De Soto nan inyo bali surang untuak maanta-jampuik anak-anaknyo.[5] Sabalun inyo pindah ka Jalan Jawa, inyo bapindah ka Jalan Pegangsaan Timur nan ado di Jakarta. Mako, dikaranoan ikuik dalam PRRI, inyo kalua masuak masuak panjaro salamo tahun 1960-66, dan kaluarganyo kahilangan rumah di Jalan Jawa jo Mobil De Soto tersebut. Haratanyo diambik pamarintah.[43]
Katarangan[suntiang | suntiang sumber]
- ↑ Manganai hubuangan antaro umaik Krisitiani jo Muslim, pado tahun 1938, Mohammad Natsir parnah mangaluaan artikel Suara Azan dan Lonceng Azan nan mangomentari hasil Konferensi Zending Kristen di Amsterdam. Inyo mamang banyak mangaluan artikel nan mangomentari hubuangan kaduo agamo iko [38].
- ↑ Dalam ciek referensi, dikatoan basonyo mobil mewah tersebut diagiah dek saurang pangusaho [5].
Rujuakan[suntiang | suntiang sumber]
- Catatan kaki
- ↑ Lukman Hakiem 2019, hlm. 6.
- ↑ a b Ma'mur 1995, hlm. 29.
- ↑ a b c d Luth 1999, hlm. 21 – 23.
- ↑ a b Shahab 2008, hlm. 9 – 15.
- ↑ a b c d e f Adam 2009, hlm. 72-76.
- ↑ Lukman Hakiem 2019, hlm. 7.
- ↑ Lukman Hakiem 2019, hlm. 8.
- ↑ Lukman Hakiem 2019, hlm. 9.
- ↑ Lukman Hakiem 2019, hlm. 11 – 12.
- ↑ a b Dzulfikriddin 2010, hlm. 19 – 20.
- ↑ a b c Luth 1999, hlm. 23 – 24.
- ↑ Lukman Hakiem 2019, hlm. 13 – 14.
- ↑ Ma'mur 1995, hlm. 30 – 31.
- ↑ Lukman Hakiem 2019, hlm. 22 – 25.
- ↑ Lukman Hakiem 2019, hlm. 49 – 50.
- ↑ a b c Luth 1999, hlm. 27.
- ↑ Lukman Hakiem 2019, hlm. 54 – 55.
- ↑ a b Ma'mur 1995, hlm. 30.
- ↑ Setiadi dkk. 2012, hlm. 150-151.
- ↑ Lukman Hakiem 2019, hlm. 29 – 30.
- ↑ Ma'mur 1995, hlm. 33.
- ↑ a b c Ma'mur 1995, hlm. 34.
- ↑ Noer 2012, hlm. 155.
- ↑ a b c d e f g Fadillah 2013, Mengenang M Natsir.
- ↑ Luth 1999, hlm. 24 – 25.
- ↑ Noer 2012, hlm. 124.
- ↑ Noer 2012, hlm. 128.
- ↑ Khouw 2008, In search of Mohammad.
- ↑ a b Luth 1999, hlm. 25 – 26.
- ↑ a b Ma'mur 1995, hlm. 30 – 33.
- ↑ Noer 2012, hlm. 169.
- ↑ Noer 2012, hlm. 169, 171.
- ↑ Lukman Hakiem 2019, hlm. 26.
- ↑ Lukman Hakiem 2019, hlm. 32 – 35.
- ↑ a b Ma'mur 1995, hlm. 37.
- ↑ Ma'mur 1995, hlm. 38–41.
- ↑ Ma'mur 1995, hlm. 42–46.
- ↑ a b Adian 2012, Keteladanan Mohammad Natsir.
- ↑ Lukman Hakiem 2019, hlm. 59.
- ↑ Shahab 2008, hlm. 21.
- ↑ Ma'mur 1995, hlm. 36.
- ↑ Tempo 2008, Sumatra Barat Sambut.
- ↑ a b Shahab 2008, hlm. 47-49.
- Daftar pustaka
- Hakiem, Lukman (2019). Biografi Mohammad Natsir: Kepribadian, Pemikiran dan Perjuangan. Jakarta: Pustaka Al-Kautsar. ISBN 978-979-592-834-8. https://books.google.co.id/books?id=oe3bDwAAQBAJ&printsec=frontcover&dq=mohammad+natsir+biografi&hl=en&sa=X&ved=2ahUKEwjO_rf5777uAhW6qksFHSmHD3gQ6AEwAXoECAUQAg#v=onepage&q=mohammad%20natsir%20biografi&f=false.
- Adam, Asvi Warman (2009). Membongkar Manipulasi Sejarah, Kontroversi Perilaku dan Peristiwa. Jakarta: Penerbit Buku Kompas. ISBN 978-979-709-404-1. https://books.google.co.id/books?id=NGKSXCtKnh0C&printsec=frontcover&dq=Membongkar+Manipulasi+Sejarah,+Kontroversi+Perilaku+dan&hl=id&sa=X&ved=2ahUKEwjGv6afjLvuAhVvIbcAHanADfwQ6AEwAHoECAAQAg#v=onepage&q&f=false.
- Dzulfikriddin, M. (2010) (dalam bahaso Indonesia). Mohammad Natsir dalam Sejarah Politik Indonesia: Peran dan Jasa Mohammad Natsir dalam Dua Orde Indonesia. Bandung: Mizan. ISBN 978-979-433-578-9. http://books.google.com/books?id=T1VoE-YgYD0C.
- Effendy, Bahtiar (14 Juli 2008). "Mohammad Natsir". Majalah Tempo Interaktif. Diarsipkan dari versi asli tanggal 2011-10-29. Diakses tanggal 27 Januari 2021.
- Fadillah, Ramadhian (29 April 2013). "Mengenang M Natsir, ulama besar dan sebenar-benarnya jihad". Merdeka. Diakses tanggal 27 Januari 2021.
- Husaini, Adian (17 Oktober 2012). "Keteladanan Mohammad Natsir". Insists. Diakses tanggal 27 Januari 2021.
- Khouw, Ida Indawati (3 Agustus 2008). "In search of Mohammad Natsir's spirit in Islamic Revivalism". The Jakarta Post. Diakses tanggal 27 Januari 2021.
- Luth, Thohir (1999). M. Natsir, Dakwah dan Pemikirannya. Jakarta: Gema Insani. ISBN 978-979-561-551-4. http://books.google.com/books?id=22p8BWSShmgC.
- Ma'mur, Ilzamudin (1995). "Abul Ala Mawdudi and Mohammad Natsir's Views on Statehood: A Comparative Study". Montreal: McGill University. Diakses tanggal 27 Januari 2021.
- Noer, Deliar (2012). Jaap Erkelens. ed. Mohammad Hatta: Hati Nurani Bangsa. Jakarta: Gramedia Pustaka Utama. ISBN 978-979-709-633-5. https://books.google.co.id/books?id=uUhNMwEACAAJ&dq=Mohammad+Hatta:Hati+Nurani+Bangsa&hl=id&sa=X&ved=2ahUKEwj5lNvMjLvuAhX07nMBHXYABvoQ6AEwAHoECAUQAQ.
- Setiadi, Purwanto; dkk. (2012). Douwes Dekker: Sang Inspirator Revolusi. KPG (Kepustakaan Populer Gramedia) bakarajo samo jo Majalah Tempo. ISBN 978-979-91-0513-4. https://books.google.co.id/books?id=7ihIDwAAQBAJ&pg=PR4&dq=douwes+Dekker:Sang+Inspirator+Revolusi&hl=id&sa=X&ved=2ahUKEwjIqPPWjLvuAhXR4nMBHchCCjQQ6AEwAHoECAEQAg#v=onepage&q=douwes%20Dekker%3ASang%20Inspirator%20Revolusi&f=false.
- Shahab, Idrus F.; dkk. (2008). Natsir: Politik Santun di antara Dua Rezim. KPG (Kepustakaan Populer Gramedia) bakarajo samo jo Majalah Tempo. ISBN 978-979-91-0307-9. https://books.google.co.id/books?id=GDJIDwAAQBAJ&pg=PR3&dq=Natsir:+Politik+Santun+di+antara+Dua+Rezim.&hl=id&sa=X&ved=2ahUKEwjr2YbpjLvuAhWL8XMBHf2YAjsQ6AEwAHoECAAQAg#v=onepage&q=Natsir%3A%20Politik%20Santun%20di%20antara%20Dua%20Rezim.&f=false.
- "Sumatra Barat Sambut Gelar Pahlawan Nasional Natsir". Majalah Tempo Interaktif (dalam bahasa Indonesia). 5 November 2008. Diarsipkan dari versi asli tanggal 2011-10-29. Diakses tanggal 27 Januari 2021.
Pautan lua[suntiang | suntiang sumber]
- "Bung Besar dan Menteri Kesayangan". Majalah Tempo Interaktif. 2008-07-14.
- "Natsir: politik santun di antara dua rezim" Kepustakaan Populer Gramedia bakarajo samo jo Majalah Tempo, 2011. Diakses 18 November 2013.
- "100 tahun Mohammad Natsir: berdamai dengan sejarah" Penerbit Republika, 2008. Diakses 18 November 2013.
- Laman jo argumen gando di pamanggilan templat
- Pages using infobox officeholder with unknown parameters
- Tangga lahia 17 Juli
- Lahia 1908
- Tangga kamatian 6 Februari
- Kamatian 1993
- Pahlawan Nasional Indonesia
- Kalahiaran 1908
- Maningga umua 85
- Artikel biografi Juli 2022
- Tokoh Indonesia
- Ulama Indonesia
- Pardano Mantari Indonesia
- Mantari Kabinet Sjahrir II
- Mantari Kabinet Sjahrir III
- Mantari Kabinet Hatta I
- Pahlawan nasional Indonesia
- Tokoh Petisi 50
- Tokoh Persatuan Islam
- Tokoh Masyumi
- Ulama Minangkabau
- Tokoh Minangkabau
- Tokoh dari Solok
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn mos_Latn gle_Latn mos_Latn vec_Latn ind_Latn ind_Latn ind_Latn ind_Latn mos_Latn hun_Latn ind_Latn ind_Latn ind_Latn ind_Latn hun_Latn ind_Latn mos_Latn ind_Latn ind_Latn ind_Latn hun_Latn ltz_Latn hun_Latn nus_Latn ltz_Latn ltz_Latn eng_Latn mos_Latn mos_Latn ltz_Latn ltz_Latn ind_Latn ind_Latn mos_Latn ind_Latn ind_Latn min_Latn ind_Latn jav_Latn ind_Latn min_Latn mos_Latn min_Latn ban_Latn ind_Latn min_Latn min_Latn zsm_Latn min_Latn ban_Latn ban_Latn bjn_Latn min_Latn min_Latn min_Latn min_Latn min_Latn ind_Latn min_Latn min_Latn min_Latn eng_Latn min_Latn min_Latn min_Latn min_Latn min_Latn min_Latn min_Latn ban_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn